## Pravilnik o sadržaju, obliku i načinu izdavanja i oduzimanja dopuštenja (licencije)

### NN 155/2008 (30.12.2008.), Pravilnik o sadržaju, obliku i načinu izdavanja i oduzimanja dopuštenja (licencije)

MINISTARSTVO UNUTARNJIH POSLOVA

4238

Na temelju članka 260. stavka 4. Zakona o sigurnosti prometa na cestama (»Narodne novine«, broj 67/08.), ministar unutarnjih poslova donosi

PRAVILNIK

O SADRŽAJU, OBLIKU I NAČINU IZDAVANJA I ODUZIMANJA DOPUŠTENJA (LICENCIJE)

Članak 1.

Ovim Pravilnikom propisuje se sadržaj, oblik dopuštenja (licencije) (u daljnjem tekstu: dopuštenje) za nadzornika tehničke ispravnosti vozila (u daljnjem tekstu: nadzornik) i za referenta za poslove registracije vozila (u daljnjem tekstu: referent), način izdavanja i oduzimanja dopuštenja te način vođenja evidencije o izdanim i oduzetim dopuštenjima.

Članak 2.

Zahtjev za izdavanje dopuštenja podnosi se Ministarstvu unutarnjih poslova putem stručne organizacije iz članka 273. stavak 1. Zakona o sigurnosti prometa na cestama (u daljnjem tekstu: stručna organizacija).

Članak 3.

Uz zahtjev za izdavanje dopuštenja za nadzornika prilaže se:

1.

– dokaz o završenoj stručnoj spremi za zanimanje nadzornik tehničke ispravnosti vozila,

– preslika vozačke dozvole za upravljanje motornim vozilom najmanje »B« kategorije, ili

2.

– dokaz o završenoj stručnoj spremi za zanimanje automehaničar ili autoelektričar,

– dokaz da ima najmanje dvije godine iskustva u održavanju motornih vozila,

– dokaz o položenom posebnom ispitu za nadzornika tehničke ispravnosti vozila,

– preslika vozačke dozvole za upravljanje motornim vozilom najmanje »B« kategorije, ili

3.

– dokaz o završenom najmanje preddiplomskom sveučilišnom studiju ili stručnom studiju, u trajanju od tri godine strojarskog ili prometnog smjera (cestovnog), te stečenom odgovarajućem nazivu u skladu s posebnim zakonom,

– dokaz o položenom posebnom ispitu za nadzornika tehničke ispravnosti vozila,

– preslika vozačke dozvole za upravljanje motornim vozilom najmanje »B« kategorije.

Članak 4.

Uz zahtjev za izdavanje dopuštenja za referenta prilaže se:

– dokaz o završenoj najmanje srednjoj stručnoj spremi,

– dokaz o položenom posebnom ispitu za referenta za poslove registracije vozila.

Članak 5.

Stručna organizacija dužna je u roku od tri dana od zaprimanja zahtjeva iz članka 2. ovog Pravilnika isti dostaviti Ministarstvu unutarnjih poslova radi izdavanja dopuštenja.

Članak 6.

Obrazac dopuštenja je pravokutnog oblika, veličine 55 mm x 85 mm i ima otiskane dvije stranice.

Obrazac iz stavka 1. ovoga članka izrađuje se u plavoj boji za nadzornika tehničke ispravnosti vozila (Obrazac 1), a u ružičastoj boji za referenta za poslove registracije vozila (Obrazac 2).

Na prednjoj stranici obrasca iz stavka 2. ovog članka, nalazi se fotografija osobe kojoj se izdaje dopuštenje, veličine 30 mm x 35 mm.

Članak 7.

Ministarstvo unutarnjih poslova oduzet će dopuštenje ako:

1. policijski službenik u obavljanju nadzora nad radom stanice za tehnički pregled vozila utvrdi da nadzornik, odnosno referent tehničke preglede vozila ili poslove registracije vozila ne obavlja stručno i u skladu s propisima,

2. nadzornik ovjeri tehničku ispravnost vozila kojem su neispravni uređaji za zaustavljanje, upravljanje ili za pogon na plin,

3. nadzornik ovjeri tehničku ispravnost vozila na kojemu nije izvršen tehnički pregled,

4. referent registrira vozilo suprotno propisima ili ovjeri produljenje registracije, odnosno valjanost prometne dozvole, a da za vozilo nisu plaćene propisane obveze,

5. je zbog propusta iz točke 2. i 3. ovoga članka izazvana prometna nesreća,

6. je nadzornik, odnosno referent, pravomoćnom sudskom presudom osuđen za kaznena djela protiv života i tijela, protiv slobode i prava čovjeka i građanina, protiv Republike Hrvatske, protiv vrijednosti zaštićenih međunarodnim pravom, protiv spolne slobode i spolnog čudoređa, protiv imovine, protiv opće sigurnosti ljudi i imovine i sigurnosti prometa, protiv vjerodostojnosti isprava, protiv javnog reda, protiv službene dužnosti, koja se progone po službenoj dužnosti, odnosno ako su pravomoćno osuđene za prekršaje iz Zakona o sigurnosti prometa na cestama za koje je propisana kazna zatvora.

Članak 8.

O izdanim i oduzetim dopuštenjima Ministarstvo unutarnjih poslova vodi evidenciju u elektroničkom obliku.

Članak 9.

Nadzornik, odnosno referent dužan je bez odgode prijaviti nestanak (gubitak, krađu i dr.) dopuštenja (licencije) policijskoj upravi, odnosno policijskoj postaji na čijem području je dopuštenje (licencija) nestala.

Nadzornik, odnosno referent dužan je o vlastitom trošku oglasiti nestanak dopuštenja (licencije) u »Narodnim novinama«.

Članak 10.

Obrasci 1, i 2 tiskaju se uz ovaj Pravilnik i njegov su sastavni dio.

Članak 11.

Danom stupanja na snagu ovog Pravilnika prestaje važiti Pravilnik o sadržaju, obliku i načinu izdavanja i oduzimanja dopuštenja (licence) (»Narodne novine« broj 138/04.)

Članak 12.

Ovaj Pravilnik stupa na snagu danom objave u »Narodnim novinama«.

Broj: 511-01-152-66809/2008.

Zagreb, 23. prosinca 2008.

Ministar
Tomislav Karamarko, v. r.

Obrazac 1

![](dodatni/379744.jpeg)

Poleđina obrasca 1

![](dodatni/379745.jpeg)

Obrazac 2

![](dodatni/379746.jpeg)

Poleđina obrasca 2

![](dodatni/379747.jpeg)

Pravilnik, NN 155/2008-4238